Metfjöldi við Háskólann á Bifröst og þurfti að vísa 300 frá Aldrei hafa jafn margir nemendur verið við Háskólann á Bifröst og nú . Í haust sóttu 900 manns um skólavist og hafa umsóknir aldrei verið fleiri ; 600 nemendur voru teknir inn en 300 manns þurfti að hafna . Nú eru um 1.100 manns við nám í skólanum og hafa aldrei verið jafn margir í tæplega 90 ára sögu hans . Þar af eru um 250 manns í meistaranámi . Á Bifröst búa nú um 700 manns en Bifröst er með fjölmennari byggðakjörnum á landsbyggðinni . Skólinn verður settur mánudaginn 3. september . Í Háskólanum á Bifröst er kennd viðskiptafræði , lögfræði , heimspeki , hagfræði og stjórnmálafræði í grunnnámi og auk þess er fjölbreytt meistaranám í sex námsleiðum . Þar er einnig frumgreinadeild og aðrar styttri og lengri námsbrautir eins og Máttur kvenna I og II , Rekstur smærri fyrirtækja og verslunarstjórnarnám . Í tilkynningu frá skólanum sl. mánudag segir að Háskólinn á Bifröst hafi verið rekinn með hagnaði fyrstu 6 mánuði þessa árs . Að sögn Ágústar Einarssonar , rektors er mikill hugur í Bifrestingum á nýju skólaári og hlakka starfsfólk og eldri nemendur til fjölbreyttasta starfsárs í sögu skólans . Í haust verða m.a. tónleikar , málverkasýningar , opnir fyrirlestrar , ráðstefnur og kvikmyndasýningar á Bifröst til að auðga mannlífið .